На основу члана 45. став 1. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, број 8/19) и члана 41. Пословника Владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), на предлог Министарства трговине, туризма и телекомуникација,

 Одбор за привреду и финансије одређује

ПРОГРАМ ЈАВНЕ РАСПРАВЕ О
 ПРЕДЛОГУ СТРАТЕГИЈЕ РАЗВОЈА ДИГИТАЛНИХ ВЕШТИНА У

 РЕПУБЛИЦИ СРБИЈИ ЗА ПЕРИОД ОД 2019. ДО 2023. ГОДИНЕ

 1. У поступку припреме Предлога стратегије развоја дигиталних вештина у Републици Србији за период од 2019. до 2023. године, која обухвата преглед и анализу постојећег стања, циљеве развоја дигиталних вештина, мере за постизање општег и посебних циљева и праћење спровођења Стратегије, Министарство трговине, туризма и телекомуникација спроводи јавну расправу о Предлогу стратегије развоја дигиталних вештина у Републици Србији за период од 2019. до 2023. године (у даљем тексту: Предлог стратегије), који је саставни део овог програма.

 2. Јавна расправа о Предлогу стратегије спровешће се у периоду од 2. до 23. октобра 2019. године.

 Током спровођења јавне расправе организоваће се јавна презентација Предлога стратегије и расправа 3. октобра 2019. године у Клубу посланика, Толстојева 2, Београд, са почетком у 11,00 часова.

 3. Учесници у јавној расправи су представници органа и организација, представници цивилног друштва, научна и стручна јавност и друга заинтересована лица за питање развоја дигиталних вештина.

 4. Текст Предлога стратегије биће објављен на интернет страници Министарства трговине, туризма и телекомуникација www.mtt.gov.rs и на порталу е-Управе.

 Примедбе, предлози и сугестије достављају се Министарству трговине, туризма и телекомуникација, Немањина 22-26, Београд и електронским путем на e-mail адресу: nevena.praizovic@mtt.gov.rs.

 5. По окончању поступка јавне расправе Министарство трговине, туризма и телекомуникација анализираће све примедбе, предлоге и сугестије и сачиниће и објавиће извештај о спроведеној јавној расправи о Предлогу стратегије на интернет страници Министарства трговине, туризма и телекомуникација и на порталу е-Управе најкасније седмог радног дана пре подношења Влади на разматрање и усвајање.

 6. Овај програм, ради реализације, доставити Министарству трговине, туризма и телекомуникација, које ће јавни позив за учешће у јавној расправи са овим програмом објавити на својој интернет страници и порталу е-Управе.

05 Број: 09-9599/2019

У Београду, 25. септембра 2019. године

В Л А Д А

|  |  |  |
| --- | --- | --- |
|  |

|  |
| --- |
| ПРЕДСЕДНИК ОДБОРАСиниша Мали |

 |